## Pravilnik o sadržaju skraćenog prospekta i o uvjetima izdavanja vrijednosnih papira privatnim izdanjem

### NN 61/1997 (13.6.1997.), Pravilnik o sadržaju skraćenog prospekta i o uvjetima izdavanja vrijednosnih papira privatnim izdanjem

# **KOMISIJA ZA VRIJEDNOSNE PAPIRE REPUBLIKE HRVATSKE**

Na temelju članka 12. stavka (1) točke 1. i članka 19. Zakona o izdavanju
i prometu vrijednosnim papirima ("Narodne Novine" br. 107/95), Komisija
za vrijednosne papire Republike Hrvatske donosi

## **PRAVILNIK**

### **O SADRŽAJU SKRAĆENOG PROSPEKTA I O UVJETIMA IZDAVANJA VRIJEDNOSNIH PAPIRA PRIVATNIM IZDANJEM**

UVODNA TUMAČENJA

Članak 1.

(1) Sukladno odredbi članka 12. Zakona o izdavanju i prometu vrijednosnim
papirima (u daljnjem tekstu: Zakon), Komisija donosi propise o provedbi
Zakona kada je za to ovlaštena.

(2) Sukladno odredbi članka 19. stavak (1) Zakona, sadržaj skraćenog
prospekta određuje Komisija.

(3) Prema utanačenjima iz Zakona navedenim u prethodnim stavcima ovog
članka Komisija donosi ovaj Pravilnik.

PREDMET

Članak 2.

Ovim Pravilnikom propisuju se:

1. Sadržaj izdavanja vrijednosnih papira privatnim izdanjem,

2. Uvjeti za izdavanje nove emisije vrijednosnih papira privatnim izdanjem,

3. Slučajevi obveznosti izrade i podnošenja Komisiji na odobrenje skraćenog
prospekta o izdavanju vrijednosnih papira privatnim izdanjem,

4. Izuzeci od obveze izrade skraćenog prospekta,

5. Slučajevi u kojima je dozvoljeno izdavanje vrijednosnih papira bez
prethodnog odobrenja prospekta,

6. Slučajevi obveznog izvješćivanja Komisije o izdavanju vrijednosnih
papira,

7. Podnošenje zahtjeva za odobrenje skraćenog prospekta,

8. Sadržaj skraćenog prospekta,

1. SADRŽAJ IZDAVANJA VRIJEDNOSNIH PAPIRA PRIVATNIM IZDANJEM

Članak 3.

Pod privatnim izdanjem vrijednosnih papira smatra se izdavanje vrijednosnih
papira u kojem su nakon okončanja razdoblja ponude a prije početka upisa
i uplate unaprijed poznati i određeni ulagatelji te visina iznosa njihovih
uplata.

2. UVJETI ZA IZDAVANJE NOVE EMISIJE VRIJEDNOSNIH PAPIRA PRIVATNIM
IZDANJEM

Članak 4.

Odluka nadležnog tijela izdavatelja o izdavanju vrijednosnih papira
mora pored ostalih zakonom propisanih sastojaka sadržavati i izričitu odredbu
o namjeravanom načinu izdavanja vrijednosnih papira (javna ponuda ili privatno
izdanje).

Članak 5.

Ako izdavatelj namjerava izdati vrijednosne papire privatnim izdanjem,
tada mora u Odluci nadležnog tijela izdavatelja:

1. odrediti kako će se privatno izdanje izvršiti (uplatom u novcu, ulaganjem
stvari ili prava, pretvorbom kapitalne dobiti, rezervi i zadržane dobiti
u temeljni kapital izdavatelja, ili na koji drugi zakonom predviđeni način),

2. izričito i nedvosmisleno identificirati osobe koje će sudjelovati
u privatnom izdanju,

3. navesti oblik i visinu iznosa njihova sudjelovanja.

*Izdavatelj*

Članak 6.

Pod izdavateljem se smatra svaka pravna osoba koja u skladu sa Zakonom
izdaje vrijednosne papire.

*Subjekti privatnog izdanja*

Članak 7.

U izdavanju vrijednosnih papira privatnim izdanjem kao ulagatelji mogu
sudjelovati:

1. postojeći dioničari u granicama prava prvenstva pri upisu novih dionica
sukladno članku 308. Zakona o trgovačkim društvima,

2. do 40 vanjskih ulagatelja,

3. neograničeni broj institucionalnih ulagatelja.

*Vanjski ulagatelj*

Članak 8.

(1) Vanjskim ulagateljem smatra se svaka pravna ili fizička osoba koja
nije dioničar izdavatelja i koja nema svojstvo institucionalnog ulagatelja.

(2) Vanjskim ulagateljem smatra se i svaki postojeći dioničar koji upisuje
više od dijela novih dionica na koji ima pravo prvenstva sukladno članku
308. Zakona o trgovačkim društvima.

*Institucionalni ulagatelj*

Članak 9.

Pod institucionalnim ulagateljem smatra se pravna osoba za koju se pouzdano
može pretpostaviti da ima iskustva u trgovanju vrijednosnim papirima, primjerice
banke, osiguravateljna društva, investicijski fondovi, društva za poslovanje
vrijednosnim papirima registrirana sukladno odredbi članka 26. stavak (1)
toč. 2. Zakona.

*Pravo prvenstva*

Članak 10.

(1) Postojećim dioničarima mora biti osigurano pravo prvenstva pri upisu
novih vrijednosnih papira, ako se radi o dionicama, razmjerno njihovim
postojećim udjelima u temeljnom kapitalu izdavatelja.

(2) Rok za ostvarenje prava prvenstva upisa ne može biti manji od 14
dana od dana određenog za početak upisa vrijednosnih papira privatnog izdanja.

*Isključenje prava prvenstva*

Članak 11.

(1) Pravo prvenstva pri upisu novih vrijednosnih papira može se Odlukom
o izdavanju isključiti u cjelosti ili djelomično. Takva se odluka donosi
uz ispunjenje pretpostavki koje se zakonom ili statutom izdavatelja traži
za donošenje Odluke o povećanju temeljnog kapitala izdavatelja.

(2) Uprava mora podnijeti glavnoj skupštini izdavatelja izvješće o razlogu
za djelomično ili potpuno isključenje prava prvenstva pri upisu novih vrijednosnih
papira.

(3) U slučaju da pravo prvenstva upisa nove emisije vrijednosnih papira
nije isključeno, a postojeći dioničari ne otkupe cjelokupno izdanje, preostali
dio izdanja biti će ponuđen na kupnju vanjskim i/ili institucionalnim ulagateljima,
ako je tako utvrđeno u odluci o izdavanju.

*Maksimalni broj ponuda*

Članak 12.

(1) Ponude za kupnju, osim postojećim dioničarima, ne smiju biti upućene
na više od 300 fizičkih i/ili pravnih osoba uključujući i institucionalne
ulagatelje u razdoblju trajanja ponude za upis vrijednosnih papira.

(2) Dužinu razdoblja iz prethodnog članka određuje Izdavatelj svojom
odlukom o izdavanju vrijednosnih papira.

*Maksimalni broj ulagatelja*

Članak 13.

Broj ulagatelja koji izvrše kupnju u razdoblju od početka ponude do
zaključenja privatnog izdanja, isključujući postojeće dioničare i institucionalne
ulagatelje, ne smije prelaziti 40 fizičkih i/ili pravnih osoba.

*Odsustvo komunikacije*

Članak 14.

Tijekom trajanja ponude, upisa i uplate vrijednosnih papira privatnim
izdanjem, između izdavatelja i mogućih ulagatelja ne smije postojati bilo
kakav oblik komunikacije putem sredstava javnog priopćavanja.

*Trajanje privatnog izdanja*

Članak 15.

(1) Razdoblje za ponudu, upis i uplatu vrijednosnih papira privatnog
izdanja ne može biti dulji od 6 mjeseci od dana donošenja Odluke Komisije
o odobrenju skraćenog prospekta vrijednosnih papira privatnog izdanja.

(2) Ako izdavatelj ne izvrši izdavanje vrijednosnih papira privatnim
izdanjem u roku iz prethodnog stavka, a ipak želi izdati vrijednosne papire,
mora ponovno Komisiji podnijeti zahtjev za odobrenje skraćenog prospekta
o izdavanju vrijednosnih papira privatnim izdanjem.

(3) Zahtjev za odobrenje istog skraćenog prospekta o izdavanju vrijednosnih
papira privatnim izdanjem izdavatelj ne može podnijeti prije isteka roka
od 6 mjeseci od dana isteka roka iz stavka 1. ovog članka.

*Mjerilo uspješnosti*

Članak 16.

(1) Pored minimalnog sadržaja Odluke o izdavanju vrijednosnih papira
sukladno zakonu i/ili statutu izdavatelja, izdavatelj mora u Odluci o izdavanju
vrijednosnih papira privatnim izdanjem odrediti:

1. mjerilo uspješnosti upisa, izraženo u postotku upisanih i uplaćenih
vrijednosnih papira,

2. način i rok vraćanja uloženih sredstava ulagateljima u slučaju neuspjeha
privatnog izdanja.

(2) U slučaju da se u roku iz prethodnog članka, odnosno u roku utvrđenom
u Odluci o izdavanju vrijednosnih papira ne ostvari upis i uplata/ulog
iznad postotka predviđenog za uspješnost privatnog izdanja u Odluci iz
prethodnog stavka, privatno izdanje će se smatrati neuspjelim.

(3) U slučaju neuspjeha privatnog izdanja izdavatelj mora u roku 14
dana od dana zaključenja neuspjelog privatnog izdanja, pozvati ulagače
da podignu svoje uloge.

(4) Izdavatelj može s ulagateljem ugovoriti kamatu na ulagateljeva sredstva
za vrijeme držanja sredstava na odvojenom računu do isteka roka predviđenog
za ponudu, upis i uplatu nove emisije vrijednosnih papira, ali ne veću
od one koju daju poslovne banke.

Članak 17.

Za vrijeme trajanja razdoblja iz članka 16. stavak 1. ovog Pravilnika,
izdavatelj mora financijska sredstva prikupljena prodajom vrijednosnih
papira držati na posebnom, odvojenom računu, kod banke gdje ima pohranjena
sredstva za tekuće poslovanje.

Članak 18.

Glede uloga u stvarima i pravima, izdavatelju mora biti omogućeno da
sa takovim ulozima slobodno raspolaže po proteku roka iz članka 15. stavak
1. ovog Pravilnika, a u slučaju neuspjeha upisa stvari i/ili prava vraćaju
se ulagaču u roku iz članka 16. stavak 3. ovog Pravilnika.

*Zabrana prijenosa*

Članak 19.

(1) Svaki ulagatelj koji stekne vrijednosne papire putem privatnog izdanja
ne smije ih prenositi na drugu fizičku ili pravnu osobu u roku od godine
dana od dana stjecanja, osim u slučaju:

1. ako ih prenosi izdavatelju,

2. prijenosa po sili zakona.

(2) Zabrana prijenosa odnosi se i na izdavatelja i stjecatelje po sili
zakona, s time da ukupno razdoblje zabrane prijenosa ne može biti dulje
od godine dana od dana stjecanja putem privatnog izdanja.

*Izuzeci od zabrane prijenosa*

Članak 20.

Izuzetak od zabrane prijenosa vrijednosnih papira u roku iz prethodnog
članka predstavlja slučaj izdavanja dionica privatnim izdanjem temeljem
pretvorbe kapitalne dobiti, rezervi i zadržane dobiti u temeljni kapital
izdavatelja.

Članak 21.

Zabrana prijenosa odnosi se i na privatna izdanja opisana u članku 27.
točkama 2. i 3, ali ti ulagatelji mogu vrijednosne papire prenijeti i prije
isteka roka zabrane prijenosa, pod uvjetom da prije prijenosa Komisija
odobri skraćeni prospekt i da on bude dostupan stjecateljima.

*Stjecanje*

Članak 22.

Danom stjecanja u smislu ovog Pravilnika, podrazumijeva se dan na koji
je ulagatelj upisan u knjigu dionica.

*Zabrana naplate provizije/naknade*

Članak 23.

(1) Izdavatelj ne smije naplatiti bilo kakvu proviziju ili naknadu u
svezi s privatnim izdanjem i/ili prodajom vrijednosnih papira ni izravno
niti neizravno.

(2) Izdavanje vrijednosnih papira iznad pari ne smatra se naplatom provizije
ili naknade.

Članak 24.

Svaki ulagatelj mora temeljem informacija objelodanjenih u skraćenom
prospektu:

1. biti u stanju ocijeniti prednosti i rizike ulaganja u predmetno privatno
izdanje vrijednosnih papira,

2. prije kupnje, odnosno ulaganja, imati pristup informacijama jednakim
onim koje je potrebno priložiti Komisiji uz zahtjev za odobrenje skraćenog
prospekta.

*Zaključenje privatnog izdanja*

Članak 25.

Pod zaključenjem privatnog izdanja u smislu ovog Pravilnika smatra se
dan kojeg izdavatelj odredi kao dan zatvaranja privatnog izdanja, nakon
kojeg se više ne može izvršiti upis i uplata/ulog vrijednosnih papira predmetnog
privatnog izdanja, a koji mora biti unutar roka iz članka 16. ovog Pravilnika.

3. OBVEZNOST IZRADE SKRAĆENOG PROSPEKTA O IZDAVANJU VRIJEDNOSNIH
PAPIRA PRIVATNIM IZDANJEM

*Obveznost izrade*

Članak 26.

(1) Ako vrijednost cjelokupnog privatnog izdanja prelazi iznos od 2.000.000,00
(dvamilijuna) kuna, izdavatelj je obvezan izraditi i Komisiji na odobrenje
podnijeti skraćeni prospekt.

(2) Ako privatno izdanje vrijednosnih papira prelazi maksimalni broj
ponuda ili ulagatelja propisan člancima 13. i 14. ovog Pravilnika, ili
tijekom trajanja privatnog izdanja između izdavatelja i mogućih ulagatelja
postoji bilo kakav oblik komunikacije putem sredstava javnog priopćavanja,
izdanje se smatra javnim i primijenjuju se odredbe Zakona koje se odnose
na javni poziv odnosno javnu ponudu.

4. IZUZECI OD OBVEZE IZRADE SKRAĆENOG PROSPEKTA

Članak 27.

Od obveze izrade skraćenog prospekta izuzima se izdavatelj ako:

1. izdaje novu seriju dionica temeljem odluke o povećanju temeljnog
kapitala pretvorbom kapitalne dobiti, rezervi i zadržane dobiti u temeljni
kapital društva,

2. u skladu sa Zakonom o trgovačkim društvima povećava temeljni kapital
i izdaje dionice privatnim izdanjem samo radi ulaganja potraživanja u novcu
koja ulagateljima pripadaju prema izdavatelju, tako da svi ulagatelji sudjeluju
isključivo ulaganjem potraživanja u novcu koja imaju prema izdavatelju,

3. izdaje dionice privatnim izdanjem tako da u tome sudjeluju najviše
dva institucionalna ulagatelja a ne sudjeluje nijedan vanjski ulagatelj.

5. IZDAVANJE VRIJEDNOSNIH PAPIRA BEZ PRETHODNOG ODOBRENJA PROSPEKTA

Članak 28.

Dozvoljeno je izdavanje vrijednosnih papira bez prethodnog odobrenja
prospekta ako:

a) vrijednost cjelokupnog izdanja uz javni poziv ne prelazi iznos od
200.000,00 (dvjestotisuća) kuna, ili

b) vrijednost cjelokupnog privatnog izdanja ne prelazi iznos od 2.000.000,00
(dvamilijuna) kuna.

6. OBVEZNO IZVJEŠĆIVANJE KOMISIJE O IZDAVANJU VRIJEDNOSNIH PAPIRA

Članak 29.

Izdavatelji kojima je dozvoljeno izdavanje vrijednosnih papira bez prethodnog
odobrenja prospekta (članak 28. ovog Pravilnika) te izdavatelji koji su
izuzeti od obveze izrade skraćenog prospekta (članak 27. ovog Pravilnika)
obvezni su Komisiji podnijeti sažete informacije o izvršenom izdavanju
vrijednosnih papira.

Članak 30.

(1) Izvješćivanje Komisije obavlja se putem podnošenja Komisiji informacije
o izvršenom izdanju vrijednosnih papira iz prethodnog članka u roku od
7 dana od dana zaključenja izdanja.

(2) Informacija koja se dostavlja Komisiji o zaključenju izdavanja vrijednosnih
papira iz prethodnog stavka mora sadržavati podatke iz članka 33. stavka
1), 3), i 7) ovog Pravilnika.

7. PODNOŠENJE ZAHTJEVA ZA ODOBRENJE SKRAĆENOG PROSPEKTA

Članak 31.

(1) Izdavatelj vrijednosnih papira podnosi Komisiji zahtjev za odobrenje
skraćenog prospekta vrijednosnih papira privatnog izdanja, koji mora sadržavati:

1. rješenje (ovjereno od suda ili javnog bilježnika) o upisu izdavatelja
u sudski registar kod Trgovačkog suda,

2. statut izdavatelja (ovjeren od javnog bilježnika),

3. skraćeni prospekt,

4. odluku nadležnog tijela izdavatelja o izdavanju vrijednosnih papira
(odluka mora biti potpisana od strane osobe ovlaštene za zastupanje izdavatelja
i ovjerena pečatom izdavatelja),

5. dokaz o plaćenoj pristojbi iz članka 30. ovog Pravilnika, te

6. ostale informacije koje Komisija zatraži.

(2) Zahtjev se mora dostaviti Komisiji najkasnije 30 dana prije dana
određenog za početak privatnog izdanja.

(3) U slučaju zaprimanja nepotpunog i/ili neurednog zahtjeva i/ili zahtjeva
sa formalnim nedostatkom, Komisija će u razumnom roku pozvati izdavatelja
da ukloni uočene nedostatke. To se može priopćiti izdavatelju pismeno,
telefonski, a i usmeno odgovornoj osobi izdavatelja ako se zatekne kod
Komisije. O učinjenom priopćenju odgovorna osoba Komisije će staviti zabilješku
na spisu.

(4) Izdavatelj je dužan u roku određenom od Komisije ukloniti uočene
nedostatke i dostaviti Komisiji traženu dokumentaciju.

(5) Komisija će u roku od 30 dana od dana zaprimanja urednog zahtjeva,
odnosno od dana dostave traženih ispravaka donijeti odluku glede zahtjeva.

(6) Ako izdavatelj ukloni nedostatke u roku određenom od strane Komisije
smatrat će se da je zahtjev od početka bio uredan. Ako podnosilac ne ukloni
nedostatke u tom roku, pa se zbog toga zahtjev ne može riješiti, smatrat
će se da je izdavatelj odustao od zahtjeva za odobrenje skraćenog prospekta.

(7) Izdavatelj ne može ponovno podnijeti Komisiji isti zahtjev prije
isteka roka od 6 mjeseci od dana isteka roka iz stavka 4. ovog članka.

(8) Po zaključenju uspješno okončanog privatnog izdanja, izdavatelj
mora u roku od 14 dana od dana zaključenja dostaviti Komisiji popis ulagatelja
s naznačenim postocima ostvarenog udjela u privatnom izdanju.

Članak 32.

Izdavatelj je dužan prije podnošenja zahtjeva za odobrenje skraćenog
prospekta o privatnom izdanju vrijednosnih papira uplatiti u korist proračuna
Republike Hrvatske pristojbu za postupak donošenja odluke o podnesenom
zahtjevu, čija se visina utvrđuje odlukom Komisije.

8. SADRŽAJ SKRAĆENOG PROSPEKTA

Članak 25.

Skraćeni prospekt obvezno sadrži:

*1) Podatke o vrijednosnim papirima, upisu i uplati:*

1. naznaku vrste vrijednosnog papira

2. serijski i kontrolni broj vrijednosnog papira

3. tvrtku, sjedište i adresu izdavatelja

4. naznaku da vrijednosni papir glasi na donositelja ili na ime; ako
glasi na ime, vrijednosni papir sadrži tvrtku i sjedište pravne osobe ili
ime i prezime i jedinstveni matični broj građanina,

5. opis prava i obveza koje sadrži vrijednosni papir, obveze izdavatelja
i način njihova ostvarenja,

6. mjesto i nadnevak izdavanja vrijednosnog papira,

7. potpis osoba koje su za to ovlaštene statutom izdavatelja,

8. razdoblje u kojem su otvoreni upis i uplata vrijednosnih papira,

9. točan naziv, sjedište i adresu osobe koja garantira ili osoba koje
garantiraju za obveze izdavatelja po vrijednosnom papiru (ako postoje),

10. opis ograničenja glede slobodnog prijenosa vrijednosnih papira (ako
postoji),

11. nazive i adrese institucija preko kojih izdavatelj podmiruje financijske
obveze prema vlasnicima vrijednosnih papira,

12. cijenu ili način određivanja cijene vrijednosnih papira,

13. postupak izvršavanja prava prednosti prilikom upisa i uplate (ako
postoje takva prava)

*2) Podatke o čimbenicima rizika:*

Izdavatelj je dužan navesti po redoslijedu značaja čimbenike koje smatra
značajnijim rizicima za ulagatelje u vrijednosne papire predmetnog privatnog
izdanja, a koji po subjektivnoj i objektivnoj procjeni izdavatelja predstavljaju
najveću prijetnju sigurnom povratu uloženih sredstava.

*3) Podatke o izdavatelju vrijednosnih papira:*

1. tvrtku, sjedište, predmet poslovanja, pravni oblik, naziv suda kod
kojeg se vodi registar u koji je upisan, te broj upisa u takvom registru,

2. iznos upisanog i/ili odobrenog kapitala te uplaćenog kapitala,

3. podatke o vladajućem društvu (ako je izdavatelj društvo koncerna),

4. kada se prospekt odnosi na dionice i popis dioničara (ime, prezime,
adresa te JMBG za fizičke osobe, odnosno tvrtku i sjedište za pravne osobe)
koji izravno ili neizravno imaju ili mogu imati prevladavajući utjecaj
na upravljanje izdavateljem,

5. ukupan broj glasova u glavnoj skupštini izdavatelja, broj vlastitih
redovnih dionica, ukupan broj dioničara s pravom glasa, te popis dioničara
koji imaju 5% ili više od ukupnog broja glasova i postotak glasova koji
svakome pripada.

*4) Podatke o predmetu poslovanja izdavatelja:*

1. sažeti opis predmeta poslovanja izdavatelja,

2. temeljni podaci o tekućim sudskim ili drugim sporovima ili drugim
pravnim postupcima koji mogu značajnije utjecati na financijski položaj
izdavatelja.

*5) Podatke o namjeni korištenja sredstava prikupljenih privatnim
izdanjem vrijednosnih papira:*

Izdavatelj je dužan iznijeti podatke o načinu i cilju korištenja prikupljenih
sredstava. Ukoliko ovako prikupljena sredstva predstavljaju samo jedan
dio sredstava potrebnih za dovršenje nekog projekta potrebno je opisati
na koji će se način i od koga osigurati preostala sredstva potrebna za
dovršenje istog.

*6) Podatke o imovini i zaduženosti, financijskom položaju te dobitku
i gubitku izdavatelja, i to za posljednju godinu i za posljednje tromjesečje
poslovanja;*

Izdavatelj je dužan podastrijeti:

1. vlastita financijska izvješća, a ako postoje, i konsolidirana financijska
izvješća

2. ime ili tvrtku osobe koja je odgovorna za reviziju financijskih izvješća
te mišljenje revizora (ako je izvršena revizija).

*7) Podatke o odgovornim osobama izdavatelja:*

1. imena i prezimena, adrese te JMBG, članova uprave i nadzornog odbora
ili drugoga odgovarajućeg tijela izdavatelja te funkcije što ih obnašaju
u tim tijelima,

2. imena i prezimena, adrese, JMBG te funkcije drugih osoba, osim osoba
navedenih u točki 1. ovog stavka, odgovornih za sadržaj prospekta i izjavu
koju su osobe iz točke 1. ovog stavka obvezne potpisati: "Prema našem uvjerenju
i u skladu sa svim našim saznanjima i podacima kojima raspolažemo, izjavljujemo
da svi podaci iz ovoga prospekta čine cjelovit i istinit prikaz imovine
i obveza, gubitaka i dobitaka, financijskog položaja i poslovanja izdavatelja,
prava sadržana u vrijednosnim papirima na koje se odnose te da činjenice
koje bi mogle utjecati na potpunost i istinitost ovog prospekta nisu izostavljene:".

3. Ako su jedna ili više osoba izdale garanciju za izvršenje obveza
po vrijednosnim papirima na koje se prospekt odnosi, prospekt mora sadržavati
i podatke navedene u točki 1. ovog stavka o izdavatelju takve garancije.

*8) Podatke o ostalim značajnim činjenicama:*

Izdavatelj je dužan iznijeti bilo koju činjenicu za koju subjektivno
i/ili objektivno smatra da bi mogla biti od značaja za ulagatelja pri donošenju
konačne odluke o ulaganju u predmetno privatno izdanje vrijednosnih papira.

Članak 34.

Izdavatelj je dužan u skraćenom prospektu posebno navesti da:

1. odobrenjem prospekta privatnog izdanja Komisija potvrđuje da prospekt
sadrži sve podatke utvrđene zakonima i propisima Republike Hrvatske i da
može biti objavljen,

2. za istinitost i potpunost informacija koje sadrži prospekt odgovaraju
isključivo izdavatelj, osobe navedene u prospektu i druge osobe koje su
se prospektom koristile za prikrivanje ili lažno prikazivanje materijalnih
činjenica, neovisno o tome jesu li navedene u prospektu i je li prospekt
ili nije odobrila Komisija za vrijednosne papire Republike Hrvatske.

ZAVRŠNE ODREDBE

Članak 35.

Ovaj Pravilnik ne odnosi se na:

a) vrijednosne papire koje izdaje Republika Hrvatska,

b) osnivanje dioničkog društva.

Članak 36.

Ovaj Pravilnik stupa na snagu danom objave u "Narodnim novinama".

Klasa: 450-08/97-01/147
Urbroj: 567-97-2
Zagreb, 4. lipnja 1997.

Predsjednik Komisije
**Ivica Smiljan,** v. r.

Pravilnik, NN 61/1997-948